รัฐมนตรีประจำสำนักนายกรัฐมนตรี รับข้อเสนอเครือข่ายพัฒนาคุณภาพชีวิตและเหยื่อผู้ได้รับผลกระทบจากอุบัติเหตุบนท้องถนน
รัฐมนตรีประจำสำนักนายกรัฐมนตรี รับข้อเสนอเครือข่ายพัฒนาคุณภาพชีวิตและเหยื่อผู้ได้รับผลกระทบจากอุบัติเหตุบนท้องถนน นายเทวัญ ลิปตพัลลภ รัฐมนตรีประจำสำนักนายกรัฐมนตรี พบปะผู้แทนเครือข่ายพัฒนาคุณภาพชีวิต เครือข่ายเหยื่อเมาแล้วขับกรุงเทพมหานคร และเหยื่อผู้ได้รับผลกระทบจากอุบัติเหตุบนท้องถนนกว่า 30 คน ที่ศูนย์รับเรื่องราวร้องทุกข์ (ตึก ก.พ.เดิม) ทำเนียบรัฐบาล ซึ่งเดินทางไปยื่นหนังสือต่อนายกรัฐมนตรี เนื่องในเดือนรณรงค์ “วันเหยื่อโลก” เพื่อขอให้รัฐบาลยกระดับความเข้มข้นในการป้องกันและแก้ปัญหาอุบัติเหตุบนท้องถนนอย่างจริงจัง โดยเครือข่ายฯ ได้นำรองเท้า 60 คู่ มาจัดวางเป็นอักษรภาษาอังกฤษ “STOP VICTIM” เพื่อระลึกถึงผู้เสียชีวิตจากอุบัติเหตุทางถนนในประเทศไทยที่มีมากถึงวันละ 60 คนนางสาวเครือมาศ ศรีจันทร์ ผู้ประสานงานเครือข่ายพัฒนาคุณภาพชีวิต กล่าวว่า องค์การสหประชาชาติกำหนดให้ วันอาทิตย์ที่สามของเดือนพฤศจิกายนของทุกปี เป็นวันเหยื่อโลก หรือ “World Victims Day” ซึ่งปีนี้ตรงกับวันที่ 17 พฤศจิกายน และยังเป็นปีที่ครบรอบทศวรรษแห่งความปลอดภัยทางถนน เครือข่ายพัฒนาคุณภาพชีวิต จึงเสนอแนวทางการแก้ปัญหาแก่รัฐบาล 4 ข้อคือ ขอให้รัฐบาลนำนโยบายไปปฏิบัติเป็นรูปธรรม เข้มงวดกวดขันการบังคับใช้กฎหมายอย่างเคร่งครัด เพื่อสร้างวินัยการจราจรและลดอุบัติเหตุ ขอให้ปรับปรุงบทลงโทษในกรณีที่มีอุบัติเหตุเกิดจากการดื่มแอลกอฮอล์แล้วขับรถ มีโทษจำคุก 15-20 ปี รวมถึงมีนโยบายเอาผิดไปถึงผู้ขายแอลกอฮอล์ให้เด็กอายุต่ำกว่า 20 ปี และขายแก่คนเมาที่ครองสติไม่ได้ อีกทั้งให้เพิ่มประสิทธิภาพการช่วยเหลือเยียวยาผู้เสียหาย ทั้งในด้านงบประมาณและการฟิ้นฟูสภาพจิตใจผู้เสียหายและครอบครัว รวมถึงเร่งศึกษาปัญหา ความล่าช้า และความยากลำบากของผู้เสียหายในการเข้าถึงกระบวนการยุติธรรม เพื่อกำหนดมาตรการแก้ไขที่เป็นรูปธรรมและนำไปสู่ความเท่าเทียมกันในสังคมรัฐมนตรีประจำสำนักนายกรัฐมนตรี กล่าวว่า รัฐบาลใส่ใจปัญหาอุบัติเหตุทางท้องถนน เพราะเป็นการสูญเสียบุคลากรของประเทศ สูญเสียทรัพยากร สูญเสียความสามารถในการดำรงชีพและยังสูญเสียทางเศรษฐกิจ ปัจจุบันประเทศไทยมีผู้เสียชีวิตจากอุบัติเหตุทางถนนเฉลี่ย 60 รายต่อวัน หรือกว่า 20,000 รายต่อปี ผู้พิการประมาณ 40,000 รายต่อปี อีกทั้งสถิติระบุว่าประเทศไทยอยู่ลำดับที่ 9 ของโลก และเป็นอันดับ 1 ของอาเซียนที่มีการเกิดอุบัติเหตุทางถนนมากที่สุด ซึ่งเป็นตัวเลขที่น่าเป็นห่วง ส่วนตัวเห็นด้วยกับข้อเรียกร้องที่เสนอมาทั้งเรื่องการบังคับใช้กฎหมาย และการฟื้นฟูเยียวยาและขอรณรงค์ให้ประชาชนทุกคนร่วมกัน “เมาไม่ขับ” โดยเฉพาะช่วงเทศกาลปีใหม่ที่ใกล้เข้ามาถึง